Diit 11
Läthni ŋa̱thdu kä Kuoth Nhial
(Dit Dee-bid)
1
Ɣän cä rɔ lua̱k Kuoth Nhial,
deri ɣä kulɛ jiök i̱di i̱,
“Barni rɔ wi̱i̱ pa̱a̱mdu ce̱tkɛ dit,
2
kɛ ɣöö nɛnɛ, ci ji̱ nyuɔɔni
kuen kueenikiɛn ka̱n,
kä cikɛ bäärikiɛn la̱th thi̱n,
kɛ ɣöö bikɛ ji̱ cuŋni
ba̱r rɛy muɔ̱th.
3
Kä mi ca ŋuɔ̱t ku töl,
ɛŋu dëë ji̱ cuŋni jɛ lɛl ɔ?”
4
Kuoth Nhial a rɛy luaakdɛ
min rɛl rɔ,
Kuoth Nhial tëë nyuurä kɔam
kuäärädɛ puɔ̱ɔ̱rä,
jɛn guicɛ gaat nath, kä ɣɔ̱nɛ kɛ.
5
Kuoth Nhial ɣɔ̱nɛ gua̱n cuŋni
kɛnɛ gua̱n nyuɔɔni,
kä lo̱k ti̱eydɛ ram in nhɔk ni ko̱r.
6
Bɛ ji̱ nyuɔɔni jäk kä mac
miim mi ci bo̱o̱l,
kä bɛ ka̱m nikɛ jiɔam ka̱lwa̱w.
7
Kuoth Nhial ɛ gua̱n cuŋni,
kä nhɔkɛ ni lät cuŋni,
kä bi ji̱ cuŋni ben nhiamdɛ.
